text: Haka nan kuma yayin da yake ishara da sakamako mai muni na rashin tsaro da tabbas din da kasashen yammacin Asiya suke ciki ciki kuwa har da matsalar 'yan gudun hijira, Ayatullah Khamenei ya bayyana cewar: A daidai lokacin da kasashen Turai suka gaza wajen ba wa wasu dubban 'yan gudun hijira mafaka, Iran kuwa shekara da shekaru kenan take daukan bakuncin kimanin 'yan gudun hijiran Afghanistan miliyan uku da kuma samar musu da hanyoyi da dama na karatu da rayuwa cikin kwanciyar hankali. Jagoran juyin juya halin Musulunci ya bayyana irin ruwan bama-baman na tsawon shekara guda da watanni takwas da Saudiyya take ci gaba da yi a kan al'ummar kasar Yemen da lalata kasar a matsayin daya daga cikin abubuwa masu sosa rai da suke faruwa a halin yanzu a yankin nan inda ya ce: Wajibi ne 'yantattun kasashe su yi fada da wannan yanayin; don kuwa matsin lamba da cutar da wata al'umma, cutarwa ce ga dukkanin bil'adama.